Mäkisalo-Ropponen kertoo saaneensa lukuisia huolestuneita viestejä ammatillisen koulutuksen eri tahoilta – opettajilta, oppilailta, oppilaitoksilta ja työnantajilta – ammatillisen koulutuksen reformiin liittyvistä vaikeuksista.

Hän kysyy jättämässään kirjallisessa kysymyksessä opetus- ja kulttuuriministeri Sanni Grahn-Laasoselta (kok), onko hallitus tietoinen ammatillisen koulutuksen reformiin liittyvistä ongelmista ja mitä hallitus aikoo tehdä niiden poistamiseksi.

Mainos alkaa

Mainos päättyy

– Ammatillisen koulutuksen reformi edellyttää opettajilta laaja-alaista osaamista ja asiantuntijuutta sekä oman osaamisen vahvistamista. Ammatilliseen koulutukseen kohdennetut valtavat säästöt ovat merkinneet kuitenkin henkilöstömäärän vähentämistä erityisesti tukipalveluista ja opetushenkilöstöstä, Mäkisalo-Ropponen sanoo.

– Päteviä opettajia on irtisanottu ja tilalle on palkattu pienempipalkkaisia työntekijöitä ilman minkäänlaista opettajankoulutusta. Opettajat ovat ihan mahdottoman edessä. Heiltä edellytetään vähennetyillä resursseilla entistä enemmän.

Merja Mäkisalo-Ropposen mukaan itsenäistä opiskelua on lisätty, mutta sen valvontaan tai ohjaamiseen ei ole annettu resursseja.

– Reformin lähtökohta on ajatus itseohjautuvasta opiskelijasta, mutta suuri osa peruskoulusta tulevista 16-vuotiaista tarvitsee vielä ohjausta ja tukea opinnoissaan.

–Työpaikoille sälytetään iso osa ammatillisen koulutuksen kokonaisuudesta. Opiskelijat ovat huolissaan siitä, etteivät saa riittäviä valmiuksia ammatissa toimimiseen lähiopetuksen määrän vähentyessä.

– Toisaalta erityisesti sosiaali- ja terveysalan työnantajat eivät ole halukkaita ottamaan opiskelijoita, koska heiltä puuttuvat riittävät perusvalmiudet. Lisäksi ohjauskorvausten poistuminen ensi vuoden alusta vähentää entisestään työnantajien halua ottaa opiskelijoilta. Mikäli työssäoppimispaikat vähenevät, se vaikeuttaa koulutuksen toteuttamista tulevaisuudessa, Mäkisalo-Ropponen toteaa.

Kansanedustaja Mäkisalo-Ropponen toivoo, että kirjallinen kysymys herättää hallituksen tekemään tarvittavia korjauksia ammatillisen koulutuksen reformiin ja turvaamaan riittävät resurssit sen toteuttamiseksi.